F. Mikloško, poslanec: (2002-03-21):
V tomto spočíva moja novela, každých 5 rokov konkurz a môže sa každý bez obmedzenia prihlasovať až „do mojej a tvojej smrti“, ako sa hovorí v prísahe manželského sľubu v kostole. (Ruch v sále.) I. Presperín, podpredseda NR SR: Ďakujem, pán poslanec. Prosím spoločnú spravodajkyňu poslankyňu Rusnákovú, aby predniesla správu výboru pre vzdelanie, vedu, mládež a šport. E. Rusnáková, poslankyňa: Vážené panie poslankyne, vážení páni poslanci, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpila v prvom čítaní návrhu poslancov NR SR Františka Mikloška a Marcely Pčolinskej na vydanie zákona, ktorým sa mení zákon č. 542/1990 Zb. o štátnej správe v školstve a školskej samospráve v znení neskorších predpisov (tlač 1367), ako spravodajkyňa určená Výborom NR SR pre vzdelanie, vedu, mládež a šport. Úvodom vás chcem informovať o skutočnosti, že predmetný návrh zákona, ktorým sa mení zákon č. 542/1990 Zb. o štátnej správe v školstve a školskej samospráve v znení neskorších predpisov, bol doručený poslancom NR SR dňa 7. februára 2002, čím boli splnené podmienky určené § 72 ods. 1 zákona o rokovacom poriadku NR SR, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil, či návrh zákona spĺňa náležitosti podľa § 70 ods. 1 zákona NR SR o rokovacom poriadku Národnej rady Slovenskej republiky a podľa legislatívnych pravidiel, a zaradil ho na rokovanie tejto schôdze Národnej rady. Ako spravodajkyňa Národnej rady k tomuto prvému čítaniu si osvojujem stanovisko, že predmetný návrh zákona spĺňa náležitosti návrhu zákona uvedené v § 67 a 68 zákona Národnej rady Slovenskej republiky o rokovacom poriadku NR SR, ako i náležitosti určené v legislatívnych pravidlách. Z hľadiska vecného má navrhovaná úprava podľa predkladateľov dynamizovať výmenu riadiacich pracovníkov v školstve, čo má podľa predkladateľov mať aj priamy vplyv na kvalitu riadenia škôl a školských zariadení. Predpokladám, vážené panie poslankyne, vážení páni poslanci, že vaše stanoviská aj prípadné zmeny k návrhu zákona budete predkladať v rozprave, najmä v rámci druhého čítania vo výboroch. S ohľadom na oprávnenia, ktoré pre mňa ako spravodajkyňu výboru vyplývajú z § 73 zákona NR SR o rokovacom poriadku Národnej rady Slovenskej republiky, po rozprave budem odporúčať, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku NR SR na tom, že prerokuje návrh poslancov Národnej rady Slovenskej republiky na vydanie zákona, ktorým sa mení zákon č. 542/1990 Zb. o štátnej správe v školstve a školskej samospráve v znení neskorších predpisov. Vážený pán predsedajúci, odporúčam otvoriť rozpravu k návrhu zákona. I. Presperín, podpredseda NR SR: Tam je spor, rozpravu ešte teraz neotvorím vzhľadom na to, že tu je spoločná rozprava o všetkých troch návrhoch. Čiže predložíme najskôr a potom otvoríme rozpravu, ak dovolíte. Je tam ďalší... (Reakcia z pléna.) Samozrejme, že potom bude rozprava k všetkým trom bodom, pretože podľa programu, ak to dobre vidíte, je aj návrh pod tlačou 1372, to je návrh, ktorý predkladá skupina poslancov SNS, a takisto aj návrh Vladimíra Faiča a Vladimíra Bajana, že by sme najprv predložili tieto návrhy, potom spoloční spravodajcovia a potom otvoríme, Ferko, rozpravu. Neviem, k čomu sa teraz ideš vyjadrovať.